**Cucul V**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cântă puiul cucului

Pe coarnele plugului,

Cântă-o mierlă pe teleagă

Şi de mine se tot leagă,

Cucul zice, mierla zice:

„Nu-ţi bea banii, măi voinice,

Că ţi-e carul fărâmat

Şi plugul neferecat

Şi pământul nelucrat!”

Cucule, jivină rea!

Nu purta de grija mea;

Mierluşcă, pasăre sură,

Nu-mi tot bănui din gură,

C-oi veni cam tulburat

Şi-oi cădea într-un păcat,

Şi v-oi sparge cuibuşorul

Şi v-oi rupe pliscuşorul.